大圓庵主以九祖畫像遺作此謝之
作者：釋德洪
朝代：宋

paragraphs: 大圓庵中亦何有，但有草座枯藤枝。
朝來壁間亦圖畫，何從貌此寧馨兒。
髮光抹漆膚琢玉，坐睡俛然方拄頤。
當時兩脚不肯舉，今雖有口如當時。
知誰逸想寓此意，必也高人非畫師。
我遭俗瞋坐多語，坐客厭處終不疑。
興來曳杖出門去，路窮回反無澗谿。
見之心怍有愧色，君以贈我聊鍼之。
亦知褊心當服韋，命車何必先鋒爲。
從今靖然痛堅捍，正恐習氣時决隄。
細看忽憶孔北海，曾讀曹瞞禁酒詞。